ระเบียบคณะกรรมการข้าราชการฝ่ายศาลปกครอง

ว่าด้วยเครื่องแบบและการแต่งกายของข้าราชการและลูกจ้างของสํานักงานศาลปกครอง 

(ฉบับที่ ๓)

พ.ศ. ๒๕๕๖

 

 โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครองว่าด้วยเครื่องแบบและการแต่งกายของข้าราชการและลูกจ้างของสํานักงานศาลปกครอง เพื่อกําหนดให้ลูกจ้างประจํา ลูกจ้างชั่วคราว ของสํานักงานศาลปกครอง ตลอดจนพนักงานราชการศาลปกครองมีเครื่องแบบและการแต่งกายที่ชัดเจนและเหมาะสม

 อาศัยอํานาจตามความในมาตรา ๘๔ วรรคหนึ่ง (๕) และ (๑๑) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครอง จึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้างของสํานักงานศาลปกครอง (ฉบับที่ ๓) พ.ศ. ๒๕๕๖”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้เพิ่มบทนิยามคําว่า “ลูกจ้างของสํานักงานศาลปกครอง” ในข้อ ๔ ของระเบียบคณะกรรมการข้าราชการฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้าง  
ของสํานักงานศาลปกครอง พ.ศ. ๒๕๔๔

 ““ลูกจ้างของสํานักงานศาลปกครอง” หมายความว่า ลูกจ้างประจําและลูกจ้างชั่วคราว  
ของสํานักงานศาลปกครอง และให้หมายความรวมถึงพนักงานราชการศาลปกครองด้วย”

 ข้อ ๔ ให้เพิ่มความต่อไปนี้เป็นข้อ ๑๔/๑ ของระเบียบคณะกรรมการข้าราชการ  
ฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้างของสํานักงานศาลปกครอง พ.ศ. ๒๕๔๔

 “ข้อ ๑๔/๑ เครื่องแบบปฏิบัติราชการ ให้ข้าราชการฝ่ายศาลปกครองแต่งในโอกาสที่ปฏิบัติหน้าที่บังคับคดีปกครอง และให้ลูกจ้างของสํานักงานศาลปกครองแต่งในโอกาสที่ปฏิบัติหน้าที่เดินหมาย

 ในกรณีที่เป็นการสมควรเพื่อประโยชน์ในการปฏิบัติราชการ เลขาธิการสํานักงาน  
ศาลปกครองจะกําหนดให้ข้าราชการฝ่ายศาลปกครองหรือลูกจ้างของสํานักงานศาลปกครองแต่งในโอกาสอื่น  
ที่เหมาะสมก็ได้”

 ข้อ ๕ ให้เพิ่มความต่อไปนี้เป็นหมวด ๓ ของระเบียบคณะกรรมการข้าราชการ  
ฝ่ายศาลปกครอง ว่าด้วยเครื่องแบบและการแต่งกายของข้าราชการและลูกจ้างของสํานักงานศาลปกครอง พ.ศ. ๒๕๔๔

“หมวด ๓

เครื่องแบบและการแต่งกายของลูกจ้างของสํานักงานศาลปกครอง

 

 ข้อ ๑๖ เครื่องแบบลูกจ้างของสํานักงานศาลปกครองมี ๓ ชนิด คือ

 (๑) เครื่องแบบปฏิบัติราชการ

 (๒) เครื่องแบบพิธีการ มี ๓ ประเภท คือ

 (ก) เครื่องแบบปกติขาว

 (ข) เครื่องแบบครึ่งยศ

 (ค) เครื่องแบบเต็มยศ

 (๓) เครื่องแบบประจําสํานักงาน

 ข้อ ๑๗ เครื่องแบบปฏิบัติราชการตามข้อ ๑๖ (๑) ให้ใช้อินทรธนูอ่อน ติดทับเสื้อเหนือบ่า  
ทั้งสองข้างจากไหล่ไปคอ ขนาดกว้าง ๔ เซนติเมตร ยาวตามความยาวของบ่า พื้นสีกากี ด้านคอปลายมน  
มีแถบกว้าง ๑ เซนติเมตร สีเหลืองหรือสีทอง ติดตามขวางอินทรธนู และมีวงกลมขนาดเส้นผ่าศูนย์กลาง  
วงใน ๑ เซนติเมตร อยู่เหนือแถบบน ในกรณีที่มีมากกว่า ๑ แถบ ให้เว้นระยะระหว่างแถบ ๖ มิลลิเมตร   
โดยให้แสดงเครื่องหมายตําแหน่งบนอินทรธนู ดังต่อไปนี้

 (๑) ลูกจ้างประจําและพนักงานราชการศาลปกครองพิเศษ มี ๓ แถบ

 (๒) พนักงานราชการศาลปกครองทั่วไป มี ๒ แถบ

 (๓) ลูกจ้างชั่วคราว มี ๑ แถบ

 ทั้งนี้ตามแบบท้ายระเบียบนี้

 ข้อ ๑๘ เครื่องแบบพิธีการตามข้อ ๑๖ (๒) ให้ใช้อินทรธนูแข็ง ติดทับเสื้อเหนือบ่าทั้งสองข้างจากไหล่ไปคอ ขนาดกว้าง ๔ เซนติเมตร ยาวตามความยาวของบ่า พื้นกํามะหยี่หรือสักหลาดสีดํามีแถบสีทองกว้าง ๕ มิลลิเมตร เป็นขอบ ด้านคอปลายมน ติดดุมโลหะสีทองตราครุฑพ่าห์ขนาดเล็กปักดิ้นสีทองแสดงเครื่องหมายตําแหน่งบนอินทรธนู ดังต่อไปนี้

 (๑) ลูกจ้างประจํา ปักดิ้นสีทองลายดอกประจํายามและใบเทศ ๓ ช่อ ลายดอกประจํายามและใบเทศยาวไม่เกิน ๓ ใน ๔ ส่วนของอินทรธนู

 (๒) พนักงานราชการศาลปกครองพิเศษ ปักดิ้นสีทองลายดอกพิกุล มีดอก ๓ ดอก ลายดอกพิกุลยาวไม่เกิน ๓ ใน ๔ ส่วนของอินทรธนู

 (๓) พนักงานราชการศาลปกครองทั่วไป ปักดิ้นสีทองลายดอกพิกุล มีดอก ๒ ดอก ลายดอกพิกุลยาวไม่เกินครึ่งหนึ่งของอินทรธนู

 (๔) ลูกจ้างชั่วคราว ปักดิ้นสีทองลายดอกประจํายามและใบเทศ ๑ ช่อ ลายดอกประจํายามและใบเทศยาวไม่เกิน ๑ ใน ๔ ส่วนของอินทรธนู

 ทั้งนี้ตามแบบท้ายระเบียบนี้

 ข้อ ๑๙ ให้นําแบบเครื่องหมายแสดงสังกัดตามข้อ ๙ และลักษณะเครื่องแบบประจําสํานักงานตามข้อ ๑๐ ในส่วนของข้าราชการฝ่ายศาลปกครอง มาใช้กับลูกจ้างของสํานักงานศาลปกครองด้วย

 ข้อ ๒๐ ในกรณีที่ระเบียบนี้มิได้กําหนดไว้เป็นการเฉพาะ ให้นําเครื่องแบบและการแต่งกายของลูกจ้างประจําตามระเบียบสํานักนายกรัฐมนตรี ว่าด้วยเครื่องแบบลูกจ้างประจํา และให้นําการแต่งกายของข้าราชการฝ่ายศาลปกครองตามที่กําหนดไว้ในหมวด ๒ ของระเบียบนี้ มาใช้บังคับกับเครื่องแบบและการแต่งกายของลูกจ้างของสํานักงานศาลปกครองด้วยโดยอนุโลม”

 ประกาศ ณ วันที่ ๓๑ มกราคม พ.ศ. ๒๕๕๖

 หัสวุฒิ วิฑิตวิริยกุล

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ประกาศในราชกิจจานุเบกษา เล่ม ๑๓๐ ตอนที่ ๑๖ ก หน้า ๑๓ วันที่ ๑๓ กุมภาพันธ์ พ.ศ. ๒๕๕๖ [↑](#footnote-ref-1)